
S T A N O V I  S K O
 
k návrhu zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov – nové znenie
 
I.

Návrh zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov predkladá na rokovanie Legislatívnej rady vlády Slovenskej republiky minister životného prostredia Slovenskej republiky László Sólymos na základe Plánu legislatívnych úloh vlády Slovenskej republiky na mesiace jún až december 2016.

II.

Cieľom návrhu zákona je zapracovanie zmien, ktoré vyplynuli z aplikačnej praxe a ktoré majú za cieľ zjednodušiť proces integrovaného povoľovania. Medzi hlavné oblasti zmien patrí 
1. presná špecifikácia žiadateľov o integrované povolenie, 
2. úprava kompetencie ministerstva životného prostredia ako dotknutého orgánu v procese hodnotenia odchylných hodnôt z emisných limitov najlepších dostupných techník, 
3. procesné zlepšenie začiatku konania pre vydanie integrovaného povolenia a 
4. príprava problematiky vrátenia kolaudácie do procesu integrovaného povoľovania. 
Návrhom sa má taktiež zjednotiť celý proces stavebného povoľovania v rámci integrovaného povoľovania, nakoľko povoľujúci orgán je aj špeciálnym stavebným úradom podľa stavebného poriadku. 
V návrhu sú ďalej zapracované zmeny, ktoré vyplynuli z povinnosti ochrany životného prostredia a ľudského zdravia, a to nutnosť určiť prevádzkovateľovi novú povinnosť reálneho uzatvorenia a rekultivácie skládky v presne určenej lehote a povinnosť podať žiadosť o kolaudáciu po uzatvorení skládky. V nadväznosti na uvedené sa navrhuje ustanoviť nové sankcie a rozšíriť niektoré skutkové podstaty správnych deliktov.

	Sekcia vládnej legislatívy v nadväznosti na uvedené upozorňuje, že cieľom návrhu zákona nie je len zapracovanie zmien, ktoré vyplynuli z aplikačnej praxe, ale predloženým návrhom zákona sa transponujú niektoré články smernice 2010/75/EÚ z 24. novembra 2010 o priemyselných emisiách (integrovaná prevencia a kontrola znečisťovania životného prostredia) (prepracované znenie) (Ú. v. EÚ L 334, 17.12.2010). 
	Taktiež upozorňujeme, že Európska komisia dňa 4.11.2016 zaregistrovala v systéme EU Pilot voči Slovenskej republike prípad pod č. EUP(2016)8980, ktorý sa týka správnosti transpozície viacerých článkov smernice 2010/75/EÚ, pričom zákon č. 39/2013 Z. z. v znení neskorších predpisov predstavuje transpozíciu aj tejto smernice. Upozorňujeme, že nesprávna transpozícia smernice predstavuje porušenie záväzkov Slovenskej republiky vo vzťahu k Európskej únii a môže sa stať predmetom konania proti Slovenskej republike o porušení čl. 258 až 260 Zmluvy o fungovaní Európskej únie.

Návrh zákona bude mať pozitívny vplyv na životné prostredie a nebude mať sociálne vplyvy a vplyv na  rozpočet verejnej správy, na podnikateľské prostredie, na informatizáciu spoločnosti a na služby verejnej správy pre občana.

Návrh je podľa predkladateľa v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, ako aj s  medzinárodnými zmluvami a medzinárodnými dokumentmi, ktorými je Slovenská republika viazaná, a je v súlade s právom Európskej únie.

Návrh zákona bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov.

III.

Predložený návrh zákona bol predmetom rokovania Legislatívnej rady vlády Slovenskej republiky dňa 28. februára 2017. Po prerokovaní návrhu zákona Legislatívna rada vlády Slovenskej republiky odporučila predkladateľovi zapracovať do návrhu jej pripomienky a predložiť návrh zákona na rokovanie vlády Slovenskej republiky v novom znení. 
 
IV.

Sekcia vládnej legislatívy Úradu vlády Slovenskej republiky po posúdení upraveného znenia návrhu zákona konštatuje, že pripomienky Legislatívnej rady vlády Slovenskej republiky (36 pripomienok) boli zapracované do návrhu zákona a odporúča vláde Slovenskej republiky návrh zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov – nové znenie schváliť v predloženom znení.

